**CELKOVÉ ZHODNOTENIE UCHÁDZAČA HABILITAČNOU KOMISIOU**

podľa § 1 ods. 15 Vyhlášky MŚ SR č. 6/2005 Z.z. o postupe získavania vedecko-pedagogických titulov alebo umelecko-pedagogických titulov docent a profesor

**Návrh habilitačnej komisie pre Vedeckú radu Fakulty manažmentu Prešovskej univerzity v Prešove vo veci habilitačného konania**

***PhDr. Radovan Bačík, PhD., MBA***

**1. VYHODNOTENIE PLNENIA KRITÉRIÍ UCHÁDZAČA PODĽA MATERIÁLOV**

 **DODANÝCH UCHÁDZAČOM**

**Pedagogická činnosť uchádzača**

Svoju vysokoškolskú pedagogickú činnosť začal v roku 2006 ako interný doktorand na Fakulte manažmentu, Prešovskej univerzite v Prešove, kde vyučoval predmety Public relations v súčasnom manažmente a Personálny marketing.

Od roku 2009 ako odborný asistent na katedre marketingu a medzinárodného obchodu vyučuje a garantuje viacero predmetov. Viedol a vedie prednášky z predmetov Marketing, Public relations, Public relations v cestovnom ruchu, Marketing vybraných oblastí, Strategický marketing, Prezentácia v manažmente a marketingu, Komunikácia v manažmente. Zároveň viedol a vedie semináre k tým istým študijným predmetom, ale aj k predmetom ako Marketing a Marketingová komunikácia.

Počas svojej pedagogickej činnosti viedol PhDr. Radovan Bačík, PhD., MBA viacero úspešne ukončených bakalárskych a diplomových prác v počtoch (počas rokov 2010-2014 EZP):

* 31 ukončených bakalárskych prác
* 34 ukončených diplomových prác

Počas pôsobenia na Fakulte manažmentu Prešovskej univerzity v Prešove bol každoročne členom štátnych komisií pre záverečné skúšky.

**Vedecko-výskumná činnosť uchádzača**

PhDr. Radovan Bačík, PhD., MBA sa počas svojej praxe aktívne zapájal ako spoluriešiteľ, zástupca vedúceho riešiteľa, ale aj vedúci riešiteľ do vedecko-výskumnej činnosti, a to v rámci rôznorodých domácich a zahraničných grantových schém. Zúčastnil sa na riešení 11‑tich domácich a zahraničných projektov:

Medzinárodný výskumný grant vedecko-technickej spolupráce **MVTS APVV ( SK-PL-0061-12)** medzi Slovenskom a Poľskom:

Research of the current state and marketing communication possibilities of significant cultural –religious and pilgrimage sites in the region of Prešov and the region Slaskie through interned-based tools with an emphasis on social networks

Vedúci výskumného tímu projektu: prof. Ing. Dr. Róbert Štefko, Ph.D.

Doba riešenia: 1.1.2013 - 31.12.2014

Projekt bol v roku 2014 úspešne ukončený.

Medzinárodný výskumný grant vedecko-technickej spolupráce **MVTS APVV (SK-PL-0056-09)**

University Role in Regional Development and Knowledge Dissemination

Vedúci výskumného tímu projektu: prof. Ing. Dr. Róbert Štefko, Ph.D.

Doba riešenia: 1.1.2010 - 31.12.2011

Projekt bol v roku 2011 úspešne ukončený.

**1/0760/13 – VEGA**

Analýza a návrh zefektívnenia rozhodovacích procesov pri investičnom rozhodovaní regionálnych samospráv

Vedúci výskumného tímu projektu: prof. Ing. Dr. Róbert Štefko, Ph.D.

Zástupca vedúceho: doc. Ing. Ladislav Suhányi, PhD.

Doba riešenia: 1.1.2013 - 31.12.2014

Projekt bol v roku 2014 úspešne ukončený.

**1/1338/12 – VEGA**

Vplyv virtuálnych sociálnych sietí na potenciálnych spotrebiteľov a zvýšenie konkurencieschopnosti slovenských MSP

Vedúci výskumného tímu projektu: doc. PhDr. Peter Dorčák, Ph.D.

Zástupca vedúceho: prof. Ing. Dr. Róbert Štefko, Ph.D.

Doba riešenia: 1.1.2012 - 31.12.2013

Projekt bol v roku 2013 úspešne ukončený.

**1/0876/10 – VEGA**

Výskum marketingových cenových stratégií predajcov v Slovenskej republike a vnímania hodnoty eura a inflácie v Slovenskej republike v čase svetovej finančnej krízy v rôznych sociálnych vrstvách.

Vedúci výskumného tímu projektu: prof. Ing. Dr. Róbert Štefko, Ph.D.

Zástupca vedúceho: Ing. Ľubomír Karas, PhD.

Doba riešenia: 1.1.2010 - 31.12.2011

Projekt bol v roku 2011 úspešne ukončený.

**1/4638/07 – VEGA**

Výskum determinantov a aktivizujúcich prvkov akcelerácie regionálneho rozvoja a návrh znalostného modelu vedúceho k zvýšeniu konkurenčnosti regiónu s podporou špecifického marketingového inštrumentária

Vedúci výskumného tímu projektu: prof. Ing. Dr. Róbert Štefko, Ph.D.

Zástupca vedúceho: Ing. Ladislav Sojka, CSc.

Doba riešenia: 1.1.2007 - 31.12.2009

Projekt bol úspešne ukončený v roku 2009.

**GAMA/10/9** PhDr. Radovan Bačík, PhD. Analýza výhod nakupovania v elektronickom obchode

v porovnaní s nákupom v predajniach - kamenných

obchodoch v podmienkach Slovenského internetu

**GAMA/11/13** Fedorko Richard, Mgr. Nové trendy v marketingu - súčasnosť a budúcnosť

**GAMA/10/10** PhD. Peter Dorčák, PhD. Vplyv virtual social networks na zvýšenie predaja v

elektronickom obchode

Projekt – Plan rozwoju Politechniki Czestochowskiej – **POKL. 04.01.01-00-059/08**, financed by European Struktural Funds

Vzdelávací projekt **ITMS 26110230111**: „ Reforma vzdelávania na FM PU“

Autor a manažér projektu: Ing. Martin Rovňák, PhD.

Prijímateľ pomoci: Prešovská univerzita v Prešove.

Doba riešenia: 1.10.2013 - 30.9.2015

Aj v súčasnosti sa zúčastňuje na Fakulte manažmentu Prešovskej univerzity v Prešove na riešení a podávaní nových vedecko-výskumných a vzdelávacích projektov.

**Publikačná činnosť uchádzača**

Publikačná činnosť uchádzača, vychádzajúc z jeho vedeckého a odborného profilu, je orientovaná na aplikáciu marketingovej teórie do podnikateľskej praxe v rôznych oblastiach a sektoroch podnikania, politický marketing, marketingovú komunikáciu s dôrazom na public relations a social media.

Dôkazom tejto činnosti sú aj jeho publikácie, a to v domácich a zahraničných indexovaných časopisoch databázach SCOPUSu a Web of Knowledge, na domácich a zahraničných indexovaných svetových kongresoch a konferenciách databázach Web of Knowledge, v knižných publikáciách a v iných vedeckých a odborných štúdiách v celkovom počte 128. Ohlasy na jeho publikačnú činnosť sa bohato odzrkadľujú v citáciách a ohlasoch doma aj v zahraničí v celkovom počte 61, z ktorých je 12 evidovaných v citačných databázach SCOPUS.

**2. ZÁVERY OPONENTSKÝCH POSUDKOV NA HABILITAČNÚ PRÁCU**

Habilitačnú prácu posudzovali oponenti schválení Vedeckou radou Fakulty manažmentu v zložení:

prof. Ing. Judita Táncošová, CSc.

doc. PhDr. Zoltán Rózsa, PhD.

doc. Ing. Alexandra Chapčáková, PhD.

Oponenti spracovali oponentské posudky v zmysle platnej legislatívy s nasledujúcimi závermi.

**prof. Ing. Judita Táncošová, CSc.**

Predložená práca je štandardne členená a má päť kapitol. V prvej kapitole autor poukazuje na súčasný stav predmetnej problematiky a je teoretickým východiskom pre ďalšie skúmanie. Druhá vymedzuje cieľ a metodiku práce, tretia je riešením načrtnutých problémov a hlavných výsledkov, ku ktorým autor dospel. Štvrtá kapitola je sumarizáciou najdôležitejších zistení z realizovaného výskumu, zahŕňa formuláciu odporúčaní a návrh efektívneho modelu možnosti využívania marketingových komunikačných kanálov s cielením na spokojnosť občanov. Piata kapitola práce je venovaná teoretickým a praktickým prínosom.

Z materiálov uchádzača vyplýva, že spĺňa pedagogickú prax ako aj vedeckovýskumnú a publikačnú činnosť (ktorú prekračuje takmer vo všetkých položkách). Prekračuje aj počet ohlasov a ukončené grantové úlohy. Na základe toho konštatujem, že jednoznačne je preukázané splnenie, resp. prekročenie viacerých minimálnych kritérií Prešovskej univerzity v Prešove na získanie titulu docent v odbore 3.3.15 Manažment a preto ju odporúčam na habilitačné konanie.

Záverom sa žiada uviesť, že PhDr. Radovan Bačík, PhD., MBA preukázal schopnosť využívať vedecké metódy, vie vedecky pracovať a na základe predložených materiálov a habilitačnej práce a po úspešnej obhajobe **navrhujem udeliť** vedecko-pedagogickú hodnosť „docent“ v odbore 3.3.15 Manažment.

**doc. PhDr. Zoltán Rózsa, PhD.**

Na základe vyššie uvedeného je možné konštatovať, že zvolená štruktúra práce je jasná, logická a obsahovo konzistentná. Práca preto spĺňa formálne požiadavky kladené na tento typ prác. Autor sa pri tvorbe habilitačnej práce jednoznačne inšpiroval najdôležitejšími aktuálnymi všeobecnými a špecifickými prameňmi zvolenej témy pomerne vo významnej časti aj zahraničného pôvodu.

Cieľ práce, tak ako bol formulovaný, logicky a obsahovo vyplýva z teoretickej časti práce. Jednotlivé čiastkové ciele sú s hlavným cieľom práce konzistentné a vhodne ho dopĺňajú. Možno tiež konštatovať, že vytýčený cieľ práce bol bezozvyšku naplnený.

Habilitačná práca PhDr. Radovana Bačíka, PhD., MBA spĺňa všetky kritéria kladené na práce tohto druhu a habilitant zároveň splnil kritéria pedagogického pôsobenia, vedy, citácií a ohlasov schválené Vedeckou radou Prešovskej univerzity v Prešove v odbore 3.3.15 Manažment, preto **odporúčam** PhDr. Radovanovi Bačíkovi, PhD., MBA priznať vedecko-pedagogický titul „docent“ v odbore 3.3.15 Manažment.

**doc. Ing. Alexandra Chapčáková, PhD.**

Posudzovaná habilitačná práca sa zaoberá zaujímavou problematikou, ktorá je nielen z teoretického ale najmä z praktického hľadiska aktuálnou, a to analýzou komunikačných médií v prostredí mestského marketingu z pohľadu obyvateľov mesta, objasňuje vzťah vybraných marketingových komunikačných kanálov na úspešnosť pri budovaní pozitívneho imidžu v očiach daných obyvateľov a navrhuje efektívny model využívania týchto kanálov so zacielením na spokojnosť občanov.

Výskumným cieľom habilitačnej práce je na základe extrahovania a obsahového vymedzenia faktorov hodnotenia marketingových komunikačných médií analyzovať a špecifikovať súvislosti medzi hodnotením týchto faktorov a vybranými charakteristikami cieľových skupín pôsobenia marketingových komunikačných médií. Uvedené ciele zdôrazňujú aplikačné zameranie habilitačnej práce, kedy vedecký prínos spočíva v zhrnutí doterajšej poznatkovej bázy predmetnej problematiky, jej klasifikácii, selekcii a predikcii z hľadiska formulácie optimálnych odporúčaní využívania skúmaných marketingových kanálov. V tomto zmysle konštatujem, že stanovené ciele boli splnené.

Na základe posúdenia predloženej habilitačnej práce a predložených materiálov o pedagogickej, vedecko-výskumnej a publikačnej činnosti PhDr. Radovana Bačíka, PhD., MBA, konštatujem, že menovaný spĺňa kritéria pre habilitačné konanie na Fakulte manažmentu Prešovskej univerzity v Prešove.

Zároveň konštatujem, že habilitačnú prácu spracovanú pod názvom Výskumný pohľad na dominantné marketingové komunikačné kanály krajského mesta PSK, na procesy vnímania a hodnotenia vybranými cieľovými skupinami, s implikáciami v imidži hodnotím pozitívne a odporúčam ju prijať na habilitačné konanie. Na základe tohto **odporúčam** PhDr. Radovana Bačíka, PhD., MBA na základe habilitačného konania vymenovať za docenta v odbore 3.3.15 Manažment.

**3. ODBORNÉ POSÚDENIE HABILITAČNEJ PREDNÁŠKY A  OBHAJOBY**

 **HABILITAČNEJ PRÁCE – ZÁVER HABILITAČNEJ KOMISIE**

 PhD. Radovan Bačík, PhD., MBA obhajoval svoju habilitačnú prácu na tému „Výskumný pohľad na dominantné marketingové komunikačné kanály krajského mesta PSK, na procesy vnímania a hodnotenia vybranými cieľovými skupinami, s implikáciami v imidži“ pred Vedeckou radou Fakulty manažmentu PU v Prešove dňa 10.04.2015. Prezentácia práce bola na veľmi dobrej úrovni s používaním správnej terminológie. V práci autor deklaroval schopnosť logicky myslieť, aplikovať vhodné vedecké metódy a využívať štatisticko-analytický aparát.

**Obhajoba habilitačnej práce**

 Menovaný stručne, logicky a zrozumiteľne prezentoval podstatné myšlienky svojej habilitačnej práce. Sústredil sa predovšetkým na prezentáciu vlastných zistení, vlastného výskumu a analýz tak na teoretickej úrovni, ako aj z hľadiska získaných poznatkov.

Hlavným cieľom habilitačnej práce habilitanta bolo určiť najvplyvnejšie komunikačné médiá v prostredí mestského marketingu z pohľadu obyvateľov daného mesta, objasniť vzťah vybraných marketingových komunikačných kanálov na úspešnosť pri budovaní pozitívneho imidžu v očiach daných obyvateľov a navrhnúť efektívny model využívania daných marketingových komunikačných kanálov so zacielením na spokojnosť občanov.

Výskumným cieľom habilitačnej práce bolo na základe extrahovania a obsahového vymedzenia faktorov hodnotenia marketingových komunikačných médií analyzovať a špecifikovať súvislosti medzi hodnotením týchto faktorov a vybranými charakteristikami cieľových skupín pôsobenia marketingových komunikačných médií.

Na splnenie stanoveného cieľa boli využité tieto štatistické metódy: Pearsonov korelačný koeficient, Tukeyho test, Analýza rozptylu – ONE WAY ANOVA, Studentov t-test, Multinominálna regresná logistická analýza, Cronbach alpha.

 Uvedená prezentácia obsahovala aj konkrétne závery a prínosy z teoretického hľadiska i aplikovateľnosti v praxi. Prezentácia bola spracovaná na vysokej odbornej aj formálnej úrovni. Tejto úrovni zodpovedal aj samotný verbálny prejav autora práce. Po ukončení prezentácie odpovedal menovaný na otázky a pripomienky oponentov. Odpovede na tieto otázky a pripomienky posúdili prítomní oponenti ako adekvátne, vyčerpávajúce a vyslovili s nimi spokojnosť.

 Následne sa uskutočnila vedecká diskusia v pléne vedeckej rady. V rozprave k habilitačnej práci pri otázkach reagoval pohotovo, kultivovane, preukazujúc vysokú znalosť danej problematiky, odborné skúsenosti z predchádzajúcej ekonomickej a bankovej praxe, ako i vlastný nepopierateľný záujem o jej hlbšie poznanie.

**Habilitačná prednáška**

Rovnako, ako v prípade obhajoby habilitačnej práce, habilitant prezentoval habilitačnú prednášku na vysokej profesionálnej úrovni. Téma prednášky „Analytický prístup aplikácií marketingových princípov v politických kampaniach“ je vysoko odbornou témou veľmi vhodne zvolenou v rámci pedagogicko-didaktického zamerania odboru 3.3.15 Manažment.

Habilitant sa v rámci prednášky venoval analytickému prístupu aplikácií marketingových princípov v politických kampaniach, a to konkrétne marketingovému mixu v politickom marketingu ako aj jeho subnástrojom. Predstavil, vysvetlil a priblížil zároveň význam hlavných pojmov danej problematiky, akými boli politická reklama, public relations v politickom marketingu, direct marketing, ktoré sa týkali danej témy.

Podrobne sa následne venoval použitiu nástrojov a technikám na prenos informácií, kde teoreticky vysvetlil, ale aj názorne prakticky poukázal na dané techniky z pohľadu praktických príkladov. V poslednej časti prednášky habilitant predstavil etické aspekty v kampaniach a negatívne kampane v praxi.

Prednáška bola spracovaná a prezentovaná na vysokej profesionálnej úrovni z odborného uhla pohľadu, ale aj z hľadiska pedagogicko-didaktického. Prednáška mala presnú, jasnú a dobre zrozumiteľnú štruktúru, evidentnú nadväznosť jednotlivých častí, kvalitné grafické spracovanie vyjadrenia podstatných myšlienok. Po ukončení prednášky habilitant zodpovedal všetky otázky a pripomienky členov vedeckej rady. Na položené otázky reagoval väčšinou aj s vyjadrením vlastného názoru na uvedenú problematiku.

 Vystupovanie habilitanta v obidvoch častiach habilitačného konania (obhajoba práce a habilitačná prednáška) bolo na veľmi dobrej teoretickej a odbornej úrovni. Jeho prejav bol zrozumiteľný. Používal primeranú didaktickú techniku. Je možné konštatovať, že výsledky jeho doterajšej činnosti sú použiteľné a uplatniteľné v nielen v pedagogickej činnosti pre rozšírenie poznatkov v oblasti teoretickej, ale aj pre aplikáciu v praxi. Habilitant má predpoklady pre ďalší odborný a vedecký rast.

 Habilitačná prednáška a obhajoba habilitačnej práce PhDr. Radovana Bačíka, PhD., MBA boli na požadovanej teoretickej a pedagogickej úrovni a preto jeho menovanie za „docenta“ v odbore 3.3.15 Manažment bude prínosom pre akademickú obec a jeho ďalšie pôsobenie v teoretickej a pedagogickej oblasti na vysokej škole.

**4. NÁVRH UDELIŤ UCHÁDZAČOVI TITUL DOCENT V ODBORE**

 Habilitačná komisia na základe posúdenia predložených dokladov a dokumentov a na základe splnenia všetkých kritérií, vrátane kritérií PU v Prešove, týkajúcich sa vedeckej, pedagogickej a organizátorskej činnosti uchádzača, posudkov oponentov a habilitačnej prednášky konštatuje, že PhDr. Radovan Bačík, PhD., MBA spĺňa všetky podmienky stanovené všeobecne záväznými právnymi predpismi, ako aj vnútornými predpismi Prešovskej univerzity v Prešove na vymenovanie za docenta v odbore 3.3.15 Manažment. Habilitačná komisia odporúča prijať návrh na vymenovanie PhDr. Radovana Bačíka, PhD., MBA za docenta v odbore 3.3.15 Manažment.

Odôvodnenie návrhu

 Na základe doterajšej vedeckej a pedagogickej práce uchádzača, ktorá je dokladovaná v prílohách habilitačného konania, s prihliadnutím ku kladnému hodnoteniu habilitačnej práce všetkými oponentmi, k úrovni prezentovanej habilitačnej prednášky, habilitačná komisia odporúča na základe habilitačného konania menovať PhDr. Radovana Bačíka, PhD., MBA docentom v odbore 3.3.15 Manažment.

V Prešove, dňa 10. apríla 2015

|  |  |  |
| --- | --- | --- |
| **Predseda habilitačnej komisie:** |  | Podpis |
| prof. Ing. Alena Daňková, CSc. |  | prítomná |
| **Členovia/ky habilitačnej komisie:** |  |  |
| Associate Professor Eng. Sebastian Kot, Ph.D.  |  | prítomný |
| doc. Ing. Ladislav Sojka, CSc.  |  | prítomný |
| **Oponenti:** |  |  |
| prof. Ing. Judita Táncošová, CSc.  |  | prítomná |
| doc. PhDr. Zoltán Rózsa, PhD. |  | prítomný |
| doc. Ing. Alexandra Chapčáková, PhD. |  | prítomná |